Paterna intensifica la campanya de desratització i desinsectació en zones urbanes davant de les onades de calor
17/08/2015

# Paterna intensifica la campanya de desratització i desinsectació en zones urbanes davant de les onades de calor

[![Campaña de desratización y desinsectación en zonas urbanas ante las oleadas de calor](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

17.08.2015

El consistori ha reforçat durant estes últimes setmanes els tractaments de control de plagues per a previndre la proliferació d’insectes i rosegadors i garantir la salubritat i el medi ambient del municipi i dels veïns

L’Ajuntament de Paterna ha intensificat la campanya de desratització i desinsectació en zones urbanes per a previndre la proliferació de colònies de rosegadors, mosquits i panderoles en el municipi que, habitualment, provoquen les onades de calor continuades típiques del període estival.

De la mateixa manera, a més del nucli del poble, els polígons industrials, el parc tecnològic i les zones forestals pròximes a nuclis de vivendes també estan sent objecte dels tractaments que s’estan duent a terme des de l’àrea de Seguretat, Infraestructures i Medi Ambient que dirigeix la regidora Nuria Campos.

Emmarcats en el Pla Municipal de Control i Tractament de Plagues, el consistori realitza a l’any, i amb periodicitat trimestral, programes específics contra panderoles i rates a fi d’evitar la colonització i propagació d’estos rosegadors i insectes, reduir les possibilitats d’infestació i garantir la salubritat i el medi ambient de Paterna i dels seus veïns.

Per a aconseguir-ho, tal com destaca Núria Campos, “s’utilitzen totes les tècniques disponibles en el mercat actual, unides a un profund coneixement de la plaga a controlar i de les instal•lacions on es troba eixa plaga i a un exhaustiu sanejament, inspecció i vigilància dels espais”.

En este sentit, Campos explica que “el municipi es divideix en 16 sectors, i zona a zona, s’actua cada vegada en un barri fins que tots els punts negres on cal depositar producte estan reforçats”.

A més, de forma extraordinària, des d’esta setmana, estan alçant-se algunes tapes de les xarxes de sanejament per a aplicar els productes químics legalment aprovats i acabar així amb possibles plagues davant de l’augment de la calor.

En el cas de les panderoles, s’empra piretrina, un insecticida d’ampli espectre molt efectiu. Per als rosegadors, s’utilitza bromadiolona, un anticoagulant que s’aplica en blocs. En el cas dels arbres, es pengen amb un fil de manera que no puga ser arrossegat ni resulte un problema per als veïns i veïnes.